WWF HFO pillugu: - Uagut Issittumi pinngortitamut qanoq pitsaatigerusunnerluta nammineq aalajangertussaavarput | KNR\nNaalakkersuisut issittumi imaatigut angalannermi nunarsuarmi tamarmi umiarsuit ikummatissaanni mingutsitsinerpaamik uuliamik kinertumik atugaqarnissaata inerteqqutigineqalernissaa sapaatip-akunnerata siuliani akuersissutigaat. Toqqorsivimmit assiAssi: Kåre Press-Kristensen\nnovembari-p 24-at 2020 · 14:32 Uannga: Nina-Vivi Møller Andersen, Signe Haahr Pedersen\nUuliap kingortup (HFO) nunarsuarmi mingutsitsinerpaatut aamma ilisimaneqartup Issittumi inerteqqutigineqalernissaa piffissanngorpoq.\nPinngortitaq pillugu nunarsuaq tamakkerlugu suliniaqatigiiffiup Nuummi suliniuteqarnermi ataqatigiissaarisua, Kaare Winther Hansen isumaqarpoq.\n- Suliamut atatillugu pisoqarnera nuannaarutigingaarparput. Naammagittaangaatsiarnikuuvugut, taanna KNR-imut oqarpoq.\nNaalakkersuisut issittumi imaatigut angalannermi nunarsuarmi tamarmi umiarsuit ikummatissaanni mingutsitsinerpaamik uuliamik kinertumik atugaqarnissaata inerteqqutigineqalernissaa sapaatip-akunnerata siuliani akuersissutigaat.\nHFO-mik inerteqquteqarneq Naalagaaffiit Peqatigiit imarsiornermi suliniaqatigiiffianit, International Marine Organisationimit 2021-mit atuutilerneqarnissaa naatsorsuutigineqarpoq.\nInerteqquteqarneq umiarsuarnut amerlanerpaanut 2024-mi juulip ulluisa aallaqqaataani atuutilissaaq, angallatinulli polarkodemik malinnittunut inerteqquteqarneq aatsaat 2029-mi juulip ulluisa aallaqqaataannit atuutilissalluni.\nPiffissaliussallu taakku Pinngortitaq pillugu nunarsuaq tamakkerlugu suliniaqatigiiffiup isornartorsiorpai.\n- Isumaqarpugut piaarnerpaamik iliuuseqartoqassasoq, taamaalilluta issittumi pinngortitamik mianerinnissinnaassalluta. Taamaammat naalakkersuisut 2024 ulloq aallarteqqiffiussasutut oqaatigissagaat neriuutigaarput, aamma naak 2029 tikillugu sivitsuisoqarsinnaagaluartoq, Kaare Winther Hansen oqarpoq, taassumalu Royal Arctic Linep uuliamik kinertumik ikummatissaqartarnera erseqqissaatigaa.\n- Umiarsuit taakku piaartumik allanngortinneqarnissaat kaammattuutigiinnarsinnaavarput, taamaalilluta HFO-p nunatta imartaani piaartumik atorunnaarsissallutigu.\nUuliakoortoqarneranimi kingunerluutit ajunaarnersuussasut, Kaare Winther Hansen nassuiaavoq:\n- Issittup imartaani pingaartumik nunatta avannaani umiarsuarmik ajutoortoqaraluaruni uuliamik kinertorujussuarmik HFO-mik imaaniittoqalissaaq. Taannalu imaani sikoqartillugu salikkuminaalluni, taamaalillunilu imaani timmissanut, miluumasunut – immaqalu aalisakkanik raajanillu avammut nioqquteqarnitsinnut kingunerluuteqarujussuassalluni, taamaattoqarpammi ukiorpassuarni mingutsitsisoqassaaq, Kaare Winther Hansen oqarpoq, nangillunilu:\nInunnut aarlerinaateqarnera naatsumik:\nInuit uuliap pujoralaanik ajoqusiisartunik najuussuineranni kræftimik, uummatit taqarsuini nappaatinik, milittoornermik, astmamik, bronkitisimik aammalu pujortartanngitsut pujortartarnermi puaat qerattarnerinik nappaateqalersinnaanerat annertusisarpoq.\n- Issittumi pinngortitamut qanoq pitsaatigerusunnerluta nammineq aalajangertussaavarput.\nKilisaatit uuliamik kinertumik atuinngitsut\nSulisitsisut oqarnerat naapertorlugu nunatsinni Royal Arctic Line kisiartaalluni HFO-mik suli ikummatissaqarpoq. Kilisaatit HFO-mik ikummatissaqarunnaarnikuupput.\nRoyal Arctic Linep inerteqquteqarnissaq taperseraa HFO-millu atuiunnaarnissamut ikaarsaariartortoqarluarnissaa naatsorsuutigigaa, Royal Arctic Linep pisortaa, Verner Hammeken KNR-imut allappoq.\nKNR-ip Polaroilip pisortaa, Githa Brask Olsen aamma attaveqarfigaa. Taassuma Polarolip HFO-mik tunisisarneq aasaq manna unitsikkaa oqaatigaa.